সৈয়দ কামেল বখ্‌ত

সৈয়দ কামেল বখ্‌ত ছিলেন একজন বাংলাদেশি কমিউনিস্ট ও মুক্তিযোদ্ধা। ১৯৭১ সালে বাংলাদেশের দক্ষিণ-পশ্চিমাঞ্চলের সাতক্ষীরা এলাকায় তিনি নিজস্ব একটি গেরিলা বাহিনী গঠন করেন।
 
বাংলাদেশের মুক্তিযুদ্ধ চলাকালে তিনি পাকিস্তান সেনাবাহিনীর বিরুদ্ধে সক্রিয়ভাবে সশস্ত্র প্রতিরোধ গড়ে তোলেন। তার নেতৃত্বে গঠিত গেরিলা দলটি স্থানীয় পর্যায়ে গুরুত্বপূর্ণ ভূমিকা রাখে এবং কমিউনিস্ট আদর্শে অনুপ্রাণিত হয়ে স্বাধীনতার পক্ষে সশস্ত্র সংগ্রামে অংশগ্রহণ করে।

সৈয়দ কামেল বখ্‌ত  মুক্তিযুদ্ধ চলাকালে নভেম্বর মাসে মুজিব বাহিনীর একটি দলের হাতে নিহত হন, তখন তাঁর বয়স ছিল মাত্র ১৭ বছর। তাঁর বড় ভাই সৈয়দ দীদার বখত পরবর্তীতে বাংলাদেশ সরকারের তথ্য ও সংস্কৃতি মন্ত্রী হিসেবে দায়িত্ব পালন করেন।

শৈশব ও প্রারম্ভিক জীবন
সৈয়দ কামেল বখ্ত ১৯৫৪ সালে বাংলাদেশের বর্তমান সাতক্ষীরা জেলা এর তালা উপজেলার তেঁতুলিয়া গ্রামে জন্মগ্রহণ করেন। তিনি তাঁর পিতা সৈয়দ শারফুদ্দিন হাশেমীর সর্বকনিষ্ঠ সন্তান ছিলেন।

তিনি প্রাথমিক শিক্ষা সম্পন্ন করেন স্থানীয় একটি বিদ্যালয়ে। ম্যাট্রিকুলেশন পরীক্ষায় উত্তীর্ণ হওয়ার পর, ১৯৭১ সালে যুদ্ধ শুরু হওয়ার পূর্বে তিনি খুলনা বিএল কলেজে ভর্তি হন।

রাজনৈতিক সংশ্লিষ্টতা
সৈয়দ কামেল বখ্ত প্রভাবিত ছিলেন তাঁর বড় ভাই সৈয়দ দিদার বখ্ত দ্বারা, যিনি তৎকালীন পূর্ব বাংলার কমিউনিস্ট বিপ্লবীদের সমন্বয় কমিটি-র একজন নেতা ছিলেন। তিনি বাংলাদেশের মুক্তিযুদ্ধ শুরুর পূর্বেই এই সংগঠনে যোগ দেন এবং অল্প সময়ের মধ্যেই তাঁর যোগ্যতা ও দক্ষতা দিয়ে একজন সংগঠক হিসেবে পরিচিতি লাভ করেন।

তৎকালীন পূর্ব পাকিস্তানে (বর্তমান বাংলাদেশ) যুদ্ধ শুরু হলে, পূর্ব বাংলার কমিউনিস্ট বিপ্লবীদের সমন্বয় কমিটি রূপান্তরিত হয়ে বাংলাদেশ জাতীয় মুক্তিসংগ্রাম সমন্বয় কমিটিতে পরিণত হয়।

মুক্তিযুদ্ধে ভূমিকা
সৈয়দ কামেল বখ্ত, তাঁর ভাই সৈয়দ দিদার বখ্ত-এর সঙ্গে ১৯৭১ সালের মে মাসের শুরুতে তাঁদের দলীয় সদস্য ও স্থানীয় যুবকদের নিয়ে একটি নিজস্ব গেরিলা বাহিনী গঠন করেন। এই বাহিনী “গণ মুক্তি বাহিনী” নামে পরিচিত ছিল।

জুন মাসের মধ্যভাগে, তাঁর বাহিনী নিজেদের উদ্যোগে তালা উপজেলা থানা দখল করে অস্ত্র ও গোলাবারুদ সংগ্রহ করে। তারা থানার প্রাঙ্গণে স্বাধীন বাংলাদেশের পতাকা উত্তোলন করে এবং এলাকাটিকে মুক্ত এলাকা হিসেবে ঘোষণা করে।

পরবর্তীতে, বাংলাদেশ ফোর্স-এর মুক্তিযোদ্ধাদের সহযোগিতায় তিনি পরবর্তী মাসে কপিলমুনি থানাতে একটি আক্রমণের নেতৃত্ব দেন।

তিনি সলতা নদীর তীর, পাটকেলঘাটা ও সাগরদাড়ি এলাকায় পাকিস্তান সেনাবাহিনীর বিরুদ্ধে একাধিক যুদ্ধে নেতৃত্ব দেন।

সৈয়দ কামেল বখ্ত যুদ্ধে বিশাল সাফল্য অর্জন করেন এবং পাকিস্তান সেনাবাহিনীকে পিছু হটতে বাধ্য করেন। এলাকাগুলো মুক্ত করার পর তিনি দ্রুত একটি প্রশাসন গঠন করেন, যা কমিউনিস্ট আদর্শে পরিচালিত হতো।

তিনি স্থানীয় জমিদারদের কাছ থেকে বহু জমি সংগ্রহ করে সেগুলো কৃষকদের মধ্যে বিতরণ করেন। পাশাপাশি, তিনি ভূমির মালিকানা নিয়ে নতুন ব্যবস্থা প্রবর্তনের চেষ্টা করেন, অর্থাৎ ভূমি সংস্কার বা কৃষি সংস্কার চালু করার উদ্যোগ নেন।

তিনি রাজাকার ও যুদ্ধের সহযোগীদের শাস্তি দেওয়ার ব্যাপারে দৃঢ়প্রতিজ্ঞ ছিলেন। তাঁর অনুসারীরা মুক্ত এলাকাগুলোর প্রধান রাজাকারদের হত্যা করত এবং তাঁদের মরদেহ গাছের ডালে ঝুলিয়ে রাখত।

মৃত্যু
আগস্ট মাসে, মুজিব বাহিনীর একটি অংশ বখত্দের এলাকার মধ্যে প্রবেশ করে এবং তাঁদের সঙ্গে সখ্যতা গড়ে তোলে। তারা কিছুদিন তাঁদের আস্তানায় একসঙ্গে বসবাস করে। কিন্তু কয়েকদিন পর তারা ভারতে ফিরে যায়। অক্টোবর মাসের মাঝামাঝি সময়ে, তারা আরও অধিকসংখ্যক লোক নিয়ে আবার ফিরে আসে।

নভেম্বর মাসে, সৈয়দ কামেল বখ্ত তাঁর দলীয় নেতাকর্মীদের সঙ্গে সাক্ষাৎ করতে কলকাতা যান এবং দলের কেন্দ্রীয় নেতা হায়দার আকবর খান রনো-র সঙ্গে বৈঠক করেন। তিনি যুদ্ধকালীন তাঁর সংগ্রামের কথা বর্ণনা করেন এবং কেন্দ্রীয় নেতৃত্বকে তাঁর এলাকায় যাওয়ার আহ্বান জানান। দলীয় নেতৃত্ব তাঁর এলাকা পরিদর্শনে আগ্রহ প্রকাশ করে এবং সেখানে যাওয়ার পরিকল্পনা গ্রহণ করে।

কলকাতা থেকে তাঁর এলাকায় ফিরে আসার পর, সৈয়দ কামেল বখ্ত ও তাঁর সহযোগী শংকরকে মুজিব বাহিনীর সদস্যরা তাঁর নিজ আস্তানায় হত্যা করে। তারা খুব কাছ থেকে অটোমেটিক রাইফেল দিয়ে গুলি করে তাদের মৃত্যুর নিশ্চয়তা প্রদান করে।

তার ভাই, সৈয়দ দিদার বখ্ত, সেই রাতে তার সঙ্গে ছিলেন না, এজন্য তিনি হামলা থেকে বেঁচে যান। কিন্তু মুজিব বাহিনীর সদস্যরা তাকে ধরতে নতুন অভিযান শুরু করে। এই তল্লাশি মুক্তিযুদ্ধের পরেও অব্যাহত থাকে।

তথ্যসূত্র

বহিঃসংযোগ

১৯৫৪-এ জন্ম
মুক্তিবাহিনীর সদস্য
১৯৭১-এ মৃত্যু
সাতক্ষীরা জেলার মানুষ
আরব বংশোদ্ভূত বাংলাদেশী ব্যক্তি